કાર્તિકે વાસ્તવમાં ક્રીઝ પર આવતાવેંત મેચનું પાસું પલટી નાખ્યું હતું જે એ વખતે બાંગ્લાદેશની ફેવરમાં જતું રહ્યું હતું. ભારતને જીત માટે બે ઓવરમાં 34 રન કરવાની જરૂર હતી. કાર્તિકે મધ્યમ ઝડપી બોલર રૂબેલ હુસેને ફેંકેલી તે ઓવરમાં ત્રણ બોલમાં સિક્સર, બાઉન્ડરી, સિક્સર તેમજ બે રન અને એક વધુ બાઉન્ડરી સહિત કુલ 22 રન ફટકારીને ભારતની જીતની આશા બળવત્તર કરી દીધી હતી. એ ત્યાં અટક્યો નહોતો અને છેલ્લી ઓવરમાં ફરી પોતાના હાથમાં બાજી આવતાં સિક્સર ફટકારીને ભારતને યાદગાર વિજય અપાવ્યો. એના 29 રનમાં 3 સિક્સર અને બે બાઉન્ડરી હતી. સ્વાભાવિક રીતે જ, એને પ્લેયર ઓફ ધ મેચ ઘોષિત કરવામાં આવ્યો હતો.